27 swart nyweraars kry R577 m. | Netwerk24
Deur Nellie Brand-Jonker 10 Maart 2017 15:35
Dr. Rob Davies, minister van handel en nywerheid. Foto: GCIS
Die departement van handel en nywerheid het 27 swart maatskappye vir finansiering kragtens die aansporingskema vir swart nyweraars goedgekeur.
Sowat R577 miljoen is vir projekte van dié nyweraars bewillig.
Dr. Rob Davies, minister van handel en nywerheid, sê in 'n verklaring hy vertrou die swart nyweraars sal tot radikale ekonomiese transformasie, ekonomiese groei en werkskepping bydra.
Hy sê hulle gaan ook bykomende lenings en ekwiteitskapitaal kry van die Nywerheidsontwikkelingskorporasie (NOK), die Nasionale Bemagtigingsfonds (NBF), die Openbare Beleggingskorporasie (OBK) en die Landbank.
Die maatskappye gaan na verwagting regstreeks 5 235 poste en nieregstreeks 1 228 poste skep danksy dié finansiering.
Die meeste van dié geld gaan na die sektore wat plastiek en farmaseutiese produkte vervaardig en die metaal- en die landbouverwerkingsbedryf.
Die beleid oor swart nyweraars is November 2015 deur die kabinet goedgekeur.
Die beleid "vereis van die staat om die nywerheidspotensiaal te ontsluit binne ondernemings in swart besit en onder swart bestuur deur doelbewuste, geteikende en goed gedefinieerde finansiële en niefinansiële ingryping".
Davies sê die beleid lê klem daarop dat staatsdepartemente en staatsmaatskappye teikens stel vir aankope om swart nyweraars te bevorder.
Die beleid lê ook klem op samewerking van die private sektor om swart nyweraars by te staan om volhoubare aankoopgeleenthede te kry.
Davies sê die departement praat reeds met die kleinhandel- en die motorbedryf om hulle te oortuig om meer van hul insette plaaslik te vervaardig.
Die departement gaan ook met ander sektore daaroor praat.
"Ons doen 'n beroep op die private sektor om saam te werk met die regering om werklike transformasie in belangrike sektore te kry."
Die departement het nie gereageer op 'n versoek om 'n lys van die 27 maatskappye te kry nie.
Geen skynbemagtiging het deurgeglip in die program vir swart nyweraars nie, het dr. Rob Davies, minister van handel en nywerheid, vandeesweek gesê.
Volgens hom het 'n heelparty maatskappye egter probeer om op bedrieglike wyse van die aansporings te kry.
Die partye wat hulle aan skynbemagtiging skuldig gemaak het, is aan die kommissie vir breë ekonomiese bemagtiging gerapporteer.